정조 19년
正言李安默疏曰伏以臣之愚魯百無肖似而幸逢聖明之世濫被科目之選海郵之特陞郞銜之歷試造化所被隨處皆恩自顧庸陋涯分已足優游散地期量蓋存不意迺者聖恩誤加薇垣柏府除命荐降臣誠驚怳悚蹙莫省攸措不得不自犯於違逋之科而幸被恩勘庶安微分曾未幾何猥蒙收敍乃於千萬夢想之外復以臣爲司諫院正言臣聞命震惶不知所以爲喩也噫嘻臺閣是何等職也上而補衮躬之闕失下而正庶僚之愆繆繩式朝廷彈壓中外爲人主耳目之寄與宰相爭可否則此非器望素短風裁蔑稱者所可得以玷汚也明矣今乃以如臣譾劣空疎之姿遽然擬議旣遞旋復除旨聯翩若以爲眞有可合者然官謗之速名器之累夫豈細故也哉此其不稱之實已爲難冒之端且伏聞昨年冬以臣通擬事銓衡宰執相繼論奏至有亞銓之疏引臣慙惶危蹙尤無以自容也本事委折已蒙天鑑之洞悉臣不敢更事陳辨而第念關四維之防公器非一身之私論說一加鐵限已成況此銓衡之言非尋常彈抨之比通擬之擧卽名塗初出之路則以若所遭冒沒承膺揆以廉防斷無其勢自劃已定微諒難改寧被逋傲之誅重犯冒進之譏前後召牌一味坐違義分都虧情地轉隘伏乞聖慈俯垂諒察特命鐫改更令選部永拔臣名於臺望以重官方仍治臣違傲之罪俾肅朝綱焉臣旣不以見職自居則言責固非其事而事關先朝義理久晦念係時政憂嘅實深區區素蓄之忱每欲一陳而況今上天告警雷變孔異實心求助之音十行丁寧臣若拘於私義固守含默則是上而孤虛襟之聖意下而負恤緯之初心也玆附獻芹之義仰備納蕘之具惟聖明澄省焉嗚呼國家正名之義莫大於忠逆之分而若其以忠爲逆名實互換則雖在百世之遠惟當追正誣案俾伸其幽鬱之情而況忠賢冤酷之禍係聖神授受之際而被誣於竹帛之上永爲天下不刊之案則其爲名義之乖戾大業之湮晦不但死事諸臣之冤而已此其正名卞誣之擧豈容一日而少緩乎噫嘻奸兇輩戕殺忠良自古何限而豈有如辛壬誣獄之謀搖國本窮凶慘毒者以當時綴旒之國勢措之於泰山盤石之安爲今日開太平者莫非建儲臣一心殉國左右王室之力也洪惟我英宗大王以聖神之姿受景廟付托之重承慈聖哀痛之敎堯禪舜受正大光明三宗血脈幾絶復續而惟彼一種梟獍之徒讎視大策百般搆誣上自公卿以至常布靺鞈稍有衛國之心當世之名者一網打盡斬伐無餘其意不專在於翊戴諸臣而止耳至乃陳奏北庭有若眞勘大亂者然彼雖凶肚逆腸亦具秉彝之天其何忍爲此何幸天日復明覆盆回照幽枉之情不待百年而獲伸恩榮編及生死酬報無復遺憾而此特我國方內之事若夫奏本誣衊之文則永入於彼中金石之藏其將流布於後來傳播於天下史冊未改之前莫非忠魂飮泣之日而我國家當日建策之擧亦歸於䵝昧難明之科此豈非沬血而痛心者乎臣顧後生耳於當時事未能詳知而近因掌故家得其時事蹟之一二而見有所謂陳奏之文則乃出於逆輝之手其所構成誣案稱爲勘難之功者莫非戕殺忠賢角勝定策之事而變幻忠逆誣亂國是一覽未半有不勝扼腕而眦裂者若使此文流傳後世則孰知爲凶逆輩所搆誣也又孰知建策諸臣之精忠大節也又孰知定策大義爲建天地而不悖者乎播傳不改使天下見之者認以爲眞有是事則堂堂禮義之邦聖神相繼之大義理大事業自歸泯晦而定策諸臣之爲忠爲逆猶屬第二件事此實我先王臣子百世痛冤者也況其上變之虎賊旣以誣告而伏法則獄案已虛而其文獨傳此豈可仍而置之不思所以釐改之道乎先大王卽阼後宜卽辨正而荏再未果者恭惟盛德大度無或以事關聖躬置之不論而至於今日則以殿下善繼之孝在臣子腐心之痛決不可一日而忘之也臣愚謂宜馳遣一价備陳搆禍之顚末刊正史冊追辨誣案使國家授受正大之義昭揭日星而諸賢協贊之忠烈凶徒誣捏之逆節明示後世然後上而告由於先大王陟降之靈下而諭祭于諸忠臣哀冤之魂實今日當務之急而百世不惑之案矣伏願聖明淵然深思穆然遠圖特賜省納以正大義焉臣於今日邪學之弊竊有漆室之憂嗚呼世降俗漓正學不明何物妖邪之書闖入於國中而其悖倫亂常卽千古所未有之名色也從古異端之爲害必以老佛爲最而其術枯槁淡泊凡於飮食男女之慾務欲屛而遠之故多拂於生人之情而被他誑惑者猶有尠焉至於所謂西洋學者聞其爲術於食色上初無物我以謂貨財無定主陰陽無定分恣意淫黷誣之以天道如是夫以色貨之爲通人之大情而以是而煽倡誑誘之則彼愚迷無識者孰不水趨風靡樂赴其地而無賴不良之輩又從以憑藉其術作爲巢穴轉轉嘯聚處處團結迷幻之方爲法至妖綢繆之迹其形已著則風角之變安知不一朝起於不虞之地耶近聞都城之內其徒寔繁不獨一種士族輩爲然閭巷小民亦多誘入甚至挈眷往從空其家舍者在在有之臣又聞於南來之人則湖西南兩道之間其說尤盛或數百家大村靡然皆惑打成一片噫噫此何景象此何變故近日章奏之間語及於此者非止一再而國家一味伈泄不思所以革治之道縱有一二人之外補或投畀者而必置之於邪說盛行之地此誠所謂抱薪而救火也彼蹈兵刃如樂事就桁楊如福地者其肯視此而懲畏耶臣竊覸聖意欲以不治治之導納於大化之中而此有已施而無效者年前端緖之始露也巨魁數人之外竝置渙宥之科使之自新朝家德意可謂至矣庶幾滌辛洗葷咸底新化而于今四五年其術益盛種下生種將至有滋蔓難圖之慮其不可只憑德敎坐待感悟也明矣若此不已則差過數年將見擧國之人盡入於夷狄禽獸之域而末稍之禍必有群起爲盜之患臣每念及此不覺中夜蹶起繞壁彷徨而不能已也未知國家何爲而視若尋常忨愒度日不曾措一策於禁絶耶卽今急先之務莫若密察窮搜使不得漸熾而蔓延矣臣則以爲都城五部之內有許多坊焉坊中有許多契焉今宜另飭有司別立條件界分人家之數而定爲幾統統中各置尊位中任任掌等員使之詗察其統內諸家如有藏其書學其術者則知名牒報於各部及京兆府轉以聞於朝廷燒其書於官庭仍令官府榜標其家鄰里不相通水火不相資使不得齒列於人類毋論貴賤皆編於官寺奴婢特貸一律而籍其財産待其革新而許其還贖尊位洞任輩如或隱諱而不發譏詗之不密則必以重法繩之之意詳細條列申明曉喩至於外邑亦用此例以相統屬而搜索焉則彼雖暗室作奸工於欺隱而隣比之中豈有不覺之理窮覈之下豈有可遁之跡耶如是則不但已惑者知所戢焉不惑者亦必預知法禁之至截而不被誑誘此其爲法豈非簡而不擾嚴而不酷行之持久可以永絶其根也耶乞以此意下詢廟堂著爲典式竊所區區之望也至於向日李義弼處分傳敎又何其過中也今玆邪夷之學稍正其趨向者孰不攻斥而惟彼崇習之輩潛結徒黨陽攻陰獲則義弼身居臺地辭以斥之誠得言事之體在聖朝開廣言路之道固宜優奬而乃反擯逐之如彼設其所論或有過常者以斥邪進言而獲罪投竄已非聖世之事且況嚴敎震疊至以黨私罪之嗚呼從此以後斥邪者將無人矣古人於君子小人之分猶謂不可以明黨疑之況此異端夷狄之術先以黨習置疑而人皆避嫌無敢下手則將見邪類之無所忌憚莫之能禦而眞箇洪水猛獸之禍迫而至矣思之及此寧不澟然而寒心哉蓋爲是學者不幸多出於義弼聲氣素昧之人故其言涉於形迹所以致疑於聖心而若能悉祛偏係之累克恢大公之度正吾鑑衡徐觀其理則以正攻邪豈可以形迹爲嫌先犯有所之病或置適莫於其間者哉大抵人臣進言惟當就事論事而君上察言之道亦當視其當否而處之而已今乃言外有事逆疑其黨習之所發而不復致察其所言之如何則大聖人虛心順應之道恐不如是此其爲累於涵養本源之方其害豈淺淺也迺者執義朴瑞源之疏因慶請宥太涉苟且辭不達意宜其未槪於聖旨而乃其本心之出於抑邪扶正則亦可見公議之有在矣臣與義弼素無面契非敢爲其地也聖人一言之過恐致無窮之弊憂愛所切輒敢冒陳伏願殿下益懋淸源之工深輸察言之念俯循公論明正好惡特命收還伊日所下傳敎仍宥李義弼譴謫之典以光聖德以開言路焉若夫當初捕廳之逮捕三漢也不問端緖徑先擈殺是果何爲而然也伊時擧措疑惑滿世道路之傳咸以此事謂或有朝家處分睢盱囁嚅疑信相半乃於榜示坊曲處分明正之後群疑渙釋始知徑戮之事非出於聖旨而乃自下擅行者矣噫嘻此何等事而爲此暗昧之擧使聽聞駭惑民志眩亂至於如此也臣謂伊時捕將捧現告嚴覆施以當律斷不可已也臣於前持平李鎭宅之啓竊有爲世道不勝憂歎者噫忠之一字爲人臣者孰不欲盡分而自古得其名稱其實者如宋朝韓范馬呂等諸彦之外蓋未多見若是乎誠藎之難其人而彼鎭宅所稱忠臣徐有防者有何誠衷事業可比於古之碩輔而得此名也蹟其平生只是奸憸狎邪底一小人而已以其伎倆則諂附權奸同聲唱和以其心術則媢嫉善類一念網打晝夜經營不出勢利窠臼左右延攬無非市井無賴趨附者以榮祿餌之異己者以機穽中之驅人惡名便作鉗勒之資斧乘機窺覘以爲脅持之妙訣半朝廷盡入籠絡擧一世莫不嚇動而又能便侫善事巧作婦寺之態前席趨走承奉極慧其於家間交勉之際恒言必曰君前須作死樣現噫卽此一言可想其吐露眞態而使正人傍觀尙有不忍視者何況天鑑在上渠何敢厭然而掩也及其出而肆志則又何其無忌憚也表裏奸賊恣弄威福車馬騈闐爭歸林甫之門貨賂輻輳盡輸元載之藏以至四方訟獄咸取其裁決八路差除皆出其指揮利專私室害貽國家似此元惡巨奸雖古之惠卿似道無以過之顧何嘗一毫近似於國耳公耳之好題目而乃敢以忠臣二字遽加此人至登於奏啓之辭其心所在豈可以常情測之乎如此屭慝閃倏之類不可置之於法從之列臣以爲前持平李鎭宅爲先施以改正之典仍令有司亟施投竄之律宜矣至若有防之兄有隣眞所謂是兄是弟本以釁累之蹤厚被拂拭之恩拔諸坑坎置之廊廟則在渠分義固宜感戴洪造圖報其萬一而乃及憑藉寵靈恣行胸臆主權柄則縱不令之弟而承望奸賊固勢威則聚無恥之徒而私結淫朋擸掇朝紳傳襲詿誤仇視士類背馳義理附異臭之論而甘作倀鬼約同心之友而迭投章奏放倒身名從他笑罵不但自己之暴棄乃反相率而胥淪噫嘻彼亦豈不知名敎樂地而勢利所趨不憚千億而化身者眞所謂不識羞恥事者也至於惡人議己杜塞言路近自十數年來絶無官師之箴遂使氣節消沮風習一變俗尙之日趨淟涊莫可收拾此又誰罪其他受賄罔利之醜逞憾擠人之習便成家法難爲兄弟而悅人釣譽薄取市童之憐故愚賤之類或墮其術而乃其大奸之似忠則又不啻其弟之比有識之竊歎厥惟久矣其所病國誤俗妬賢嗜利之狀論其罪惡擢髮難贖實小人之雄世道之賊若終始親任不早斥遠則國之危亡可立而待惟願殿下深慮快斷徐有隣及其弟有防竝令屛裔不與同國則國家幸甚世道幸甚噫彼李汝節性本殘酷行又狂暴莅邑馭民專尙淫刑濫殺人命之數至於三十之多而繡啓旣論詳覈已悉則漢法償命渠烏得逭而置對屢旬畢竟以濫杖例律勘處未知廟堂傅生之議以何所據而當死之囚若以低昂而獲宥則堂堂三尺其孰信諸三十名致斃未必皆一一邂逅而其中至冤極慘者亦多有之前後疏啓之爭論實出於同情憤惋而朝家一向靳持兪音尙閟何惜乎一酷吏置法而致屈金石之典不爲枉死群冤而解其鬱乎此事足令干和而殷雷示災若有應然惟殿下特念不辜之衆冤亟允李汝節償命之請以謝民命以答天譴焉且伏念今年穡事始雖有豐登之望而旋因亢旱移秧過時從而雨暘失宜早霜爲災以田則雖云少稔而以畓則間多全災及至收獲有名無實方秋民情無異昨歲之遑急今若視同平年追徵舊糴則荐飢之窮民旣無秉穗之收又被徵督之苦其勢將未免顚連求哺散而之四在朝家若保之政豈可坐視而不恤哉屢年停退之餘雖不得一切蠲停試就其各道最失稔尤甚之地新舊催科之政視民饒瘠分等精抄特許舊還之姑停以待嗣歲之準捧少紓殘氓目下切急之患而第於分抄之際易致奸弄之弊亦令道臣守令親執明審不至虛實相蒙之歎而期有實惠下究之效則民國俱賴亦爲修省之一助請詢廟堂俾趁行會於捧糴之前誠爲今日之先務矣嗚呼目今時憂國計可言者不一而姑擧其大所陳如右蓋先朝之義理不可不明世敎之邪詖不可不闢言官不當摧折刑政不當暗昧小人宜念斥退酷吏宜念懲勵至於窮民懷保之方亦宜及時講究凡此條陳皆是修闕典補失政之大端急務雖不敢傅會懸斷以爲某政之修可以弭災某事之擧可以應天而號令施爲之際苟能以至誠實心擧而措之則人心所洽天意允合庶或爲修省裨益之萬一伏願聖明特恢淵藪之量勿以人微而廢其言焉臣無任云云省疏具悉首陳事年前考出伊時奏咨文蹟人皆曉然知之今豈更有云云乎其外數件亦豈待再言而知之者李鎭宅事可謂意東指西攙論畿伯之不足竝及乃兄齪齷殘刻爾舌如銛仁人君子之所不欲掛眼者論人斥人不患無辭淸朝厚俗豈容乃爾況畿伯兄弟之爲世積忤自歸寡助勢所使而時則然患亂稍奠便下拳踢俾不得復起爲人抑亦忍之甚矣目下斷斷苦心惟在障波而息瀾以期朝象之和泰此固夫夫之所知爾是何人敢挾朝廷所已燭之宿嫌私憾乘時投石備極其巧巧言聖人之所遠之者求言自求言苦心自苦心刊爾臺職擯之田野以示如是爲陶鑄之大關捩